Ólafía Björk kjörin formaður VR með yfirburðum Allsherjaratkvæðagreiðslu vegna kosninga til formanns og stjórnar VR stéttarfélags lauk á hádegi í dag og birti kjörstjórn niðurstöður sínar kl. 14 . Formaður VR var kjörin Ólafía Björk Rafnsdóttir og hlaut hún 4.785 atkvæði eða 76,1% . Stefán Einar Stefánsson sitjandi formaður félagsins sem einnig gaf kost á sér hlaut 1.499 atkvæði eða 23,9% . Ólafía sigrar því í kosningunni með nokkrum yfirburðum en hún er kjörin til tveggja ára . Einnig var kosið í stjórn félagsins og voru þessi kjörin til tveggja ára : Ásta Rut Jónasdóttir , Ragnar Þór Ingólfsson , Rannveig Sigurðardóttir , Páll Örn Líndal , Helga Ingólfsdóttir , Birgir Már Guðmundsson og Guðrún Björk Hallbjörnsdóttir . Í varastjórn voru kjörin þau Benedikt Vilhjálmsson , Kristjana Þorbjörg Jónsdóttir og Óskar Kristjánsson . Kosið var í rafrænni kosningu . VR er fjölmennasta stéttarfélag landsins en lögsagnarumdæmi félagsins nær meðal annars til Akraness og nágrennis .